AIŠKINAMASIS RAŠTAS

Dėl pritarimo projekto „Privačių namų prijungimas prie nuotekų surinkimo infrastruktūros Molėtų mieste. III etapas“ įgyvendinimui

**1. Parengto tarybos sprendimo projekto tikslai ir uždaviniai**

Projektas parengtas pagal Lietuvos aplinkos apsaugos investicijų fondo (toliau –LAAIF) programos lėšomis finansuojamų investicinių projektų įgyvendinimo ir priežiūros tvarkos aprašą. LAAIF programos lėšų naudojimo galimos finansavimo kryptis: vandenų apsaugos kryptis, aplinkos oro apsaugos, finansiniai įsipareigojimai pagal ankstesnius kvietimus pateiktiems projektams. Parengtas projektas pagal vandenų apsaugos kryptį.

Sprendimo tikslas – įvykdyti išankstines sąlygas, būtinas projektui „Privačių namų prijungimas prie nuotekų surinkimo infrastruktūros Molėtų mieste. III etapas” įgyvendinti. Sprendimu patvirtinamas ketinimas įgyvendinti projektą, gavus finansavimą. Tvarkos aprašas taikomas subsidijų forma finansuojamiems aplinkos apsaugos investiciniams projektams, kuriuos įgyvendinus sumažėja neigiamas ūkinės veiklos poveikis aplinkai ir užtikrinamas įgyvendinto projekto tęstinis aplinkos apsaugos efektas. Subsidija – projektui įgyvendinti skirta tikslinė negrąžintina išmoka pareiškėjui.

Projektu bus sprendžiama privačių namų prijungimo prie centralizuotų nuotekų tinklų prijungimo problema. Įgyvendinus projektą UAB „Molėtų vanduo“ bus padidintas nuotekų tvarkymo paslaugų prieinamumas ir sistemos efektyvumas Molėtų miesto aglomeracijoje (Ažubalių g., Sodžiaus g., Aušros g., Darbo g., Vasario 16-osios g., Kalno g., Inturkės g., Sporto skg., Sporto g., Žemaitės g., L. Giros g., Parko g., Rudesos g., Algirdo g., Lakajų g., Šilo g., Vyturio g., Strazdo g., Lakštingalos g., Vilniaus g., S. Nėries g., Siesarties g., P. Cvirkos g., Turgaus g., Kauno g., Kanapelkos g., Gėlių g., Statybininkų g., Sodų al., Vyšnių g.). Skyrus finansavimą iš viso planuojama prijungti prie nuotekų tinklų 106 būstus.

Maksimali subsidijos suma vienam pareiškėjui yra 200 000 eurų, tačiau subsidijos dydis projektui negali viršyti 70 (septyniasdešimt) procentų visų tinkamų finansuoti išlaidų. Vienam būstui prijungti skiriamos didžiausios subsidijų sumos vidurkis negali viršyti 2 100 Eur.

Pareiškėjas privalo prisidėti prie projekto finansavimo ne mažiau nei 30 procentų visų tinkamų finansuoti projekto išlaidų. Netinkamos finansuoti išlaidos - projektavimo, išpildomųjų nuotraukų ir kadastrinių bylų formavimo išlaidos.

Sprendime numatyti 5 pirmumo kriterijai. Kiti asmenys, neatitinkantys pirmumo kriterijų, tačiau siekiantys, kad jiems nuosavybės teise priklausantis būstas būtų prijungtas prie centralizuotų nuotekų surinkimo tinklų gali būti prijungiami atsižvelgiant į Projektui skirtų lėšų likutį, skyrus finansavimą asmenų, turinčių pirmumo teisę, būstų prijungimui prie centralizuotos nuotekų surinkimo sistemos.

Paraiška bus pateikta Aplinkos projektų valdymo agentūrai.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsniо 4 dalis;

Lietuvos aplinkos apsaugos investicijų fondo programos lėšomis finansuojamų investicinių projektų įgyvendinimo ir priežiūros tvarkos aprašo, patvirtinto Lietuvos Respublikos aplinkos ministro 2003 m. rugpjūčio 29 d. įsakymu Nr. 437 „Dėl Lietuvos aplinkos apsaugos investicijų fondo programos lėšomis finansuojamų investicinių projektų įgyvendinimo ir priežiūros tvarkos aprašo patvirtinimo“, 5, 6, 7, 11 punktai;

Su paraiška paramai gauti pagal LAAIF programą teikiamų dokumentų sąrašo, patvirtinto Lietuvos Respublikos aplinkos ministerijos Aplinkos projektų valdymo agentūros direktoriaus 2020 m. gegužės 18 d. įsakymu Nr. T1-97 „Dėl su paraiška paramai gauti pagal LAAIF programą teikiamų dokumentų sąrašo patvirtinimo“, 11.3 punktas;

Molėtų rajono savivaldybės 2018-2024 m. strateginio plėtros plano, patvirtinto Molėtų rajono savivaldybės tarybos 2018 m. sausio 25 d. sprendimu Nr. B1-3 „Dėl Molėtų rajono savivaldybės 2018-2024 metų strateginio plėtros plano patvirtinimo“, III prioriteto „Infrastruktūra užtikrinanti kokybišką, patogų gyvenimą“ 3.1 tikslo „Efektyvi ir moderni inžinerinio aprūpinimo infrastruktūra“ 3.1.1 uždavinio „Atnaujinti ir plėsti vandens tiekimo ir nuotekų tvarkymo infrastruktūrą“ 3.1.1.1 priemonė „Geriamojo vandens tiekimo ir nuotekų surinkimo tinklų inventorizacija, renovacija ir įrengimas“.

 **3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – galimybė pasinaudojus LAAIF programos lėšomis bus prijungta ne mažiau 106 būstai prie centralizuotų buitinių nuotekų surinkimo tinklų. Priėmus sprendimą neigiamų pasekmių nenumatoma.

**4. Priemonės sprendimui įgyvendinti**

Organizuoti projekto rengimo ir įgyvendinimo procesą, numatyti reikiamus finansinius išteklius Molėtų rajono savivaldybės biudžete.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Planuojama bendra projekto preliminari vertė – 222 600,00 Eur, iš jų LAAIF programos lėšos –155 820,00 Eur, pareiškėjo lėšų dalis – 66 780,00 Eur.

**6. Vykdytojai, įvykdymo terminai**

Molėtų rajono savivaldybės administracijos Strateginio planavimo ir investicijų skyrius, Statybų ir žemės ūkio skyrius, UAB Molėtų vanduo.

Projekto trukmė – 24 mėnesiai.